KOMISIJOS DIREKTYVA 2009/146/EB
2009 m. lapkričio 26 d.
kuria pataisoma Direktyva 2008/125/EB, iš dalies keičianti Tarybos direktyvą 91/414/EEB, kad būtų įrašytos veikliosios medžiagos aliuminio fosfidas, kalcio fosfidas, magnio fosfidas, cimoksanilas, dodemorfas, 2,5-dichlorbenzenkarboksirūgšties metilesteris, metamitronas, sulkotrionas, tebukonazolas ir triadimenolis
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalies antros pastraipos antrą įtrauką,
kadangi:
(1)
Komisijos direktyvoje 2008/125/EB (2) yra terminologijos klaidų, susijusių su leidimu naudoti aliuminio fosfidą, kalcio fosfidą ir magnio fosfidą. Šias klaidas reikia ištaisyti.
(2)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2008/125/EB priedas ištaisomas taip:
1.
A dalies eilutės Nr. 266 (aliuminio fosfidas) septintoje skiltyje (konkrečios nuostatos) pirmas ir antras sakiniai pakeičiami taip:
„Leidžiama naudoti tik kaip insekticidą, rodenticidą, talpicidą ir leporicidą, kaip gatavus produktus, kurių sudėtyje yra aliuminio fosfido.
Kaip rodenticidą, talpicidą ir leporicidą leidžiama naudoti tik lauke.“
2.
A dalies eilutės Nr. 267 (kalcio fosfidas) septintoje skiltyje (konkrečios nuostatos) pirmas sakinys pakeičiamas taip:
„Leidžiama naudoti tik kaip rodenticidą ir talpicidą lauke, kaip gatavus produktus, kurių sudėtyje yra kalcio fosfido.“
3.
A dalies eilutės Nr. 268 (magnio fosfidas) septintoje skiltyje (konkrečios nuostatos) pirmas ir antras sakiniai pakeičiami taip:
„Leidžiama naudoti tik kaip insekticidą, rodenticidą, talpicidą ir leporicidą, kaip gatavus produktus, kurių sudėtyje yra magnio fosfido.
Kaip rodenticidą, talpicidą ir leporicidą leidžiama naudoti tik lauke.“
2 straipsnis
Valstybės narės ne vėliau kaip iki 2010 m. vasario 28 d. priima ir paskelbia įstatymus bei kitus teisės aktus, būtinus šiai direktyvai įgyvendinti. Jos nedelsdamos pateikia Komisijai tų nuostatų tekstus bei tų nuostatų ir šios direktyvos atitikties lentelę.
Šias nuostatas jos taiko nuo 2010 m. kovo 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2009 m. lapkričio 26 d.